## Uredba o izmjenama i dopunama Uredbe o unutarnjem ustrojstvu Središnjega državnog ureda za upravu

### NN 144/2005 (7.12.2005.), Uredba o izmjenama i dopunama Uredbe o unutarnjem ustrojstvu Središnjega državnog ureda za upravu

# VLADA REPUBLIKE HRVATSKE

**2719**

Na temelju članka 60. stavaka 1. i 2. Zakona o
sustavu državne uprave (»Narodne novine«, br. 75/93,
48/99, 15/2000, 127/2000, 59/2001 i 199/2003), Vlada Republike Hrvatske je na
sjednici održanoj 1. prosinca 2005. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU SREDIŠNJEGA DRŽAVNOG UREDA ZA UPRAVU

Članak 1.

U Uredbi o unutarnjem ustrojstvu Središnjega
državnog ureda za upravu (»Narodne novine« br.
11/2004, 106/2004 i 21/2005) u članku 2. u stavku 1. iza riječi »manjinska
prava« dodaju se riječi: »planiranje zapošljavanja, praćenje stanja i
predlaganje mjera za unapređenje upravljanja i razvoja kadrova u državnoj
službi«.

Članak 2.

Članak 3. mijenja se i glasi:

»Za obavljanje poslova iz djelokruga Ureda,
ustrojavaju se sljedeće unutarnje ustrojstvene jedinice:

1. Kabinet državnog tajnika

2. Odjel za financijske, informatičke i opće
poslove

3. Odjel za opću upravu

4. Odjel za građanska stanja

5. Odjel za pravna pitanja službeničkog sustava

6. Odjel za planiranje, razvoj i upravljanje
kadrovima u držav­noj službi

7. Odjel za državni stručni ispit

8. Centar za stručno osposobljavanje i
usavršavanje službenika

9. Odjel za sustav državne uprave i prilagodbu
zakonodavstva europskom pravnom sustavu

10. Odjel za politički sustav

11. Odjel za nadzor lokalne i područne
(regionalne) samouprave i suradnju

12. Odjel upravne inspekcije

13. Odjel za unutarnju reviziju.«

Članak 3.

Iza članka 3. dodaje se novi podnaslov i novi
članak 3a. koji glase:

***»1. Kabinet državnog
tajnika***

Članak 3a.

U Kabinetu državnog tajnika obavljaju se stručni
i administrativni poslovi za državnog tajnika i njegove zamjenike, poslovi
praćenja rada i komuniciranja s Vladom Republike Hrvatske, Hrvatskim saborom i
njihovim radnim tijelima, protokolarni poslovi, prevođenje, poslovi u svezi
odnosa sa sredstvima javnog priopćavanja, poslovi praćenja izvršavanja
međunarodnih projekata u unutarnjim ustrojstvenim jedinicama Ureda, poslovi u
svezi predstavki i pri­tužbi građana te drugi poslovi za službene potrebe
državnog tajnika i njegovih zamjenika.«

Članak 4.

Podnaslov iznad članka 4. mijenja se i glasi:

»2. Odjel za financijske, informatičke i opće
poslove«

U članku 4. riječi: »Odjel za opće, informatičke
i računovodstvene poslove« zamjenjuju se riječima: »Odjel za financijske,
informatičke i opće poslove«.

Iza stavka 1. dodaje se stavak 2. koji glasi:

»U Odjelu za financijske, informatičke i opće
poslove ustrojavaju se:

a) Odsjek za financijske poslove

b) Odsjek za informatičke poslove

c) Odsjek za kadrovske i opće poslove«.

Članak 5.

Iza članka 4. dodaju se novi podnaslovi i novi
članci 4a., 4b. i 4c. koji glase:

*»a) Odsjek za financijske poslove*

Članak 4a.

Odsjek za financijske poslove obavlja stručne
poslove vezane za izradu i izvršavanje državnog proračuna za Središnji državni ured
za upravu i urede državne uprave u županijama, izradu nacrta financijskih
planova i programa svih namjena i njihovo praćenje, obavlja poslove vezane za
propise iz područja računovodstva, izradu financijskih izvješća, provodi
zakonito knjiženje svih poslovnih događaja, analitički izrađuje kontni plan, prati primjenu propisa koji se odnose na
obračun plaća i naknada, obavlja sve poslove vezane za implementaciju u sustav
državne riznice za Središnji državni ured za upravu i urede državne uprave u
županijama.

*b) Odsjek za informatičke poslove*

Članak 4b.

Odsjek za informatičke poslove obavlja stručne
poslove koji se odnose na praćenje načina rada i korištenja sredstava rada te
primjenu suvremenih metoda rada u državnoj upravi, a posebice primjenu
računalnih i komunikacijskih sustava u radu te uvođenje novih tehnologija u
radu Ureda i ureda državne uprave u županijama, surađuje sa Središnjim državnim
uredom za e-Hrvatsku na razvoju informatizacije državne uprave, koordinira
razvoj informacijskih sustava u uredima državne uprave u županijama, pruža
korisnicima potporu u radu, razvija sadržaj web stranica te obavlja druge
poslove u okviru svojeg djelokruga.«

*c) Odsjek za kadrovske i opće poslove*

Članak 4c.

Odsjek za kadrovske i opće poslove obavlja
stručne i administrativne poslove koji se odnose na prijem u državnu službu,
raspored, premještaj i prestanak službe državnih službenika i namještenika u
Uredu, kao i druge poslove u vezi s ostvarivanjem njihovih prava iz državne
službe, vodi osobni očevidnik državnih službenika i namještenika Ureda, poslove
nabave i investicije Ureda, obavlja stručne i administrativne poslove koji se
odnose na prijam i otpremu pošte, razvrstavanje i upisivanje iste u propisane
očevidnike, raspoređivanje i dostavu akata, arhiviranje i čuvanje registraturne građe koja nastaje radom Ureda, obavlja
poslove u svezi tekućeg održavanja zgrade, instalacija i uređaja, skrbi o
urednom i pravilnom korištenju imovine i sredstava, vrši poslove prijema i
raspodjele opreme i materijala te vodi evidencije o tome, obavlja poslove u
svezi korištenja i održavanja vozila, čišćenje i održavanje radnih prostorija i
okoliša.«

Članak 6.

U podnaslovu iznad članka 5. redni broj »2.«
zamjenjuje se rednim brojem »3.«.

Članak 7.

U podnaslovu iznad članka 6. redni broj »3.«
zamjenjuje se rednim brojem »4.«.

Članak 8.

U podnaslovu iznad članka 7. redni broj »4.«
zamjenjuje se rednim brojem »5«.

U članku 7. iza riječi: »Višeg službeničkog
suda,« dodaju se riječi: »Odbora za državnu službu te informiranje o stajalištima,
provedenim postupcima i odlukama službeničkog suda i Višeg službeničkog suda.«

Članak 9.

Podnaslov iznad članka 8. i članak 8. mijenjaju
se i glase:

***»6. Odjel za planiranje,
razvoj i upravljanje kadrovima u državnoj službi***

Članak 8.

Odjel za planiranje, razvoj i upravljanje
kadrovima u državnoj službi obavlja upravne i stručne poslove koji se odnose na
planiranje zapošljavanja, praćenje stanja i predlaganje mjera za unapređenje
upravljanja i razvoja kadrova u državnoj službi, savjetovanje i usmjeravanje
unutarnjih ustrojstvenih jedinica za razvoj i upravljanje kadrovima u državnim
tijelima u vezi s planiranjem, upravljanjem i razvojem kadrova, izradu planova
(srednjoročnih i dugoročnih) za zapošljavanje u državnoj službi u suradnji s Ministarstvom
financija; pružanje stručne pomoći državnim tijelima u provođenju postupka
prijema u državnu službu te sudjelovanje u postupku odabira kandidata za
državnu službu, osiguravanje primjene standarda opisa radnog mjesta u svim
državnim tijelima te nadzor, praćenje i predlaganje mjera za razvoj sustava
napredovanja u državnoj službi; praćenje i predlaganje unapređenja u sustavu
plaća, naknada i nagrada u državnoj službi, vođenje središnjeg popisa državnih
službenika i namještenika; provedba procjene učinkovitosti u cijeloj državnoj
službi, nadzor provedbe utvrđenih metoda i postupaka, te praćenje rezultata;
analizu potreba za izobrazbom u državnoj službi, te izradu prijedloga
sveobuhvatne strategije izobrazbe državnih službenika; izrada prijedloga standarda
za ocjenjivanje provedenih programa izobrazbe u cijeloj državnoj službi;
provođenje analiza troškova i koristi provedene izobrazbe, u suradnji s
državnim tijelima koja su provodila izobrazbu; odobravanje programa studijskog
dopusta za osposobljavanje i usavršavanje; koordinaciju provedbe programa
izobrazbe u svim državnim tijelima; obavljanje poslova planiranja, upravljanja
i razvoja kadrova za Središnji državni ured za upravu i državna tijela s manje
od 50 zaposlenih te obavlja i druge poslove koji se odnose na planiranje,
upravljanje i razvoj kadrova u državnoj službi.

U Odjelu za planiranje, razvoj i upravljanje
kadrovima u držav­noj službi ustrojavaju se:

a) Odsjek za planiranje i upravljanje kadrovima,

b) Odsjek za razvoj kadrova.«

Članak 10.

Iza članka 8. dodaju se novi podnaslovi i novi
članci 8a. i 8b. koji glase:

*»a) Odsjek za planiranje i upravljanje kadrovima*

Članak 8a.

Odsjek za planiranje i upravljanje kadrovima u
državnoj službi obavlja upravne i stručne poslove koji se odnose na planiranje
zapošljavanja, praćenje stanja i predlaganje mjera za unapređenje upravljanja
kadrovima u državnoj službi, savjetovanje i usmjeravanje unutarnjih
ustrojstvenih jedinica za razvoj i upravljanje kadrovima u državnim tijelima u
vezi s planiranjem i upravljanjem kadrovima, izradu planova (srednjoročnih i
dugoročnih) za zapošljavanje u državnoj službi u suradnji s Ministarstvom
financija; pružanje stručne pomoći državnim tijelima u provođenju postupka
prijema u držav­nu službu
te sudjelovanje u postupku odabira kandidata za državnu službu, osiguravanje
primjene standarda opisa radnog mjesta u svim državnim tijelima te nadzor,
praćenje i predlaganje mjera za razvoj sustava napredovanja u državnoj službi;
praćenje i predlaganje unapređenja u sustavu plaća, naknada i nagrada u
državnoj službi, vođenje središnjeg popisa državnih službenika i namještenika;
provedba procjene učinkovitosti u cijeloj državnoj službi, nadzor provedbe
utvrđenih metoda i postupaka, te praćenje rezultata; obavljanje poslova
planiranja i upravljanja kadrovima za Središnji državni ured za upravu i
državna tijela s manje od 50 zaposlenih te obavlja i druge poslove koji se
odnose na planiranje i upravljanje kadrovima u državnoj službi.

*b) Odsjek za razvoj kadrova*

Članak 8b.

Odsjek za razvoj kadrova u državnoj službi
obavlja upravne i druge stručne poslove koji se odnose na razvoj kadrova u
državnoj službi; praćenje stanja i predlaganje mjera za unapređenje razvoja
kadrova; savjetovanje i usmjeravanje unutarnjih ustrojstvenih jedinica za razvoj
i upravljanje kadrovima u državnim tijelima u svezi razvoja kadrova; praćenje
aktivnosti izobrazbe državnih službenika; provedba detaljnih analiza potreba za
izobrazbom u državnoj službi, prikupljanje podataka i informacija od svih
državnih tijela te izrada prijedloga sveobuhvatne strategije izobrazbe državnih
službenika na temelju prikupljenih podataka i informacija; izrada prijedloga
standarda za ocjenjivanje provedenih programa izobrazbe u cijeloj državnoj
službi; analizu potreba za izobrazbom u državnoj službi, te izradu sveobuhvatne
strategije izobrazbe državnih službenika; provođenje analiza troškova i koristi
provedene izobrazbe, u suradnji s državnim tijelima koja su provodila
izobrazbu; odobravanje programa studijskog dopusta za osposobljavanje i usavršavanje;
koordinaciju provedbe programa izobrazbe u svim državnim tijelima; obavljanje
poslova razvoja ljudskih resursa za Središnji državni ured za upravu i državna
tijela s manje od 50 zaposlenih te obavlja i druge poslove koji se odnose na
razvoj ljudskih resursa u državnoj službi.«

Članak 11.

Podnaslov iznad članka 9. i članak 9. mijenjaju
se i glase:

***»7. Odjel za državni
stručni ispit***

Članak 9.

Odjel za državni stručni ispit obavlja upravne i
druge stručne poslove koji se odnose na organizaciju državnih stručnih ispita
državnih službenika, kao i službenika u tijelima područne (regionalne) i
lokalne samouprave i pravnim osobama s javnim ovlastima, provodi pripremne
seminare za polaganje državnih stručnih ispita, surađuje s drugim tijelima
državne uprave i tijelima lokalne i područne (regionalne) samouprave i pravnim
osobama s javnim ovlastima u svezi planiranja provedbe državnih stručnih
ispita, obavlja administrativne i stručne poslove za Državnu ispitnu komisiju,
vodi evidenciju o položenim državnim ispitima u državnoj službi, izdaje stručne
publikacije za polaganje državnoga stručnog ispita te ostale publikacije iz
djelokruga Odjela.«

Članak 12.

U podnaslovu iznad članka 10. redni broj »7.«
zamjenjuje se rednim brojem »8.«.

Članak 10. mijenja se i glasi:

»Članak 10.

Centar za stručno osposobljavanje i usavršavanje
službenika je odjel koji obavlja upravne i druge stručne poslove koji se odnose
na izobrazbu državnih službenika i namještenika, kao i službenika u tijelima područne
(regionalne) i lokalne samouprave i pravnim osobama s javnim ovlastima; izradu
godišnjih planova izobrazbe; osmišljavanje i izradu modula izobrazbe;
planiranje i organizaciju provedbe te provedbu općih programa izobrazbe putem
raznih oblika izobrazbe (stručni seminari, tečajevi, radionice i sl.); suradnju s domaćim i inozemnim institucijama i
tijelima koja provode izobrazbu; provođenje ocjenjivanja programa izobrazbe
provedenih ili organiziranih od strane Centra, vođenje baze podataka o
programima izobrazbe i polaznicima; kontrolu troškova izobrazbe i osiguravanje
da se ona izvodi unutar raspoloživih financijskih sredstava; osnivanje,
opremanje i vođenje stručne knjižnice s nastavnim materijalima i publikacijama;
izdavanje stručnih publikacija vezanih uz izobrazbu; te obavlja i druge poslove
koji se odnose na provedbu stručnog osposobljavanja i usavršavanja državnih
službenika i namještenika kao i službenika i namještenika u tijelima područne
(regionalne) i lokalne samouprave i pravnim osobama s javnim ovlastima.

U Centru za stručno osposobljavanje i
usavršavanje službenika ustrojavaju se:

a) Odsjek za razvoj programa izobrazbe,

b) Odsjek za organizaciju provedbe izobrazbe.«

Članak 13.

Iza članka 10. dodaju se novi podnaslovi i novi
članci 10a. i 10b. koji glase:

*»a) Odsjek za razvoj programa izobrazbe*

Članak 10a.

Odsjek za razvoj programa izobrazbe obavlja
upravne i druge stručne poslove koji se odnose na izobrazbu državnih službenika
i namještenika, kao i službenika i namještenika u tijelima područne
(regionalne) i lokalne samouprave i pravnim osobama s javnim ovlastima; izradu
godišnjih planova izobrazbe na osnovi prepoznatih potreba za izobrazbom;
osmišljavanje i izradu konkretnih modula izobrazbe koji zadovoljavaju
prepoznate potrebe za izobrazbom; planiranje i organizaciju provedbe; pomoć u
planiranju, organiziranju i provedbi specifične izobrazbe drugim državnim
tijelima, jedinicama područne (regionalne) i lokalne samouprave i pravnim
osobama s javnim ovlastima (npr. pronalaženje
odgovarajućih predavača ili sudjelovanje u izradi tečajeva i pomoć u izvedbi
izobrazbe) te sudjelovanje u provedbi te izobrazbe (npr.
pomoć u nastavi, izvedba modula); provođenje ocjenjivanja programa izobrazbe
provedenih ili organiziranih od strane Centra, obavljanje postupka izbora
službenika koji će pohađati program izobrazbe za dobivanje statusa trenera u
Centru odnosno drugim državnim tijelima, osmišljavanje, organiziranje i
provođenje programa izobrazbe službenika koji se pripremaju za trenere državnih
službenika i namještenika, kao i službenika i namještenika u tijelima područne
(regionalne) i lokalne samouprave i pravnim osobama s javnim ovlastima u Centru
odnosno drugim državnim tijelima, održavanje kontakta s predavačima (iz državne
službe ili izvan nje) osiguravajući i olakšavajući njihovo sudjelovanje u
programima izobrazbe, pregovaranje s njima radi provođenja programa te obavlja
i druge poslove koji se odnose na razvoj programa izobrazbe.

*b) Odsjek za organizaciju provedbe izobrazbe*

10b.

Odsjek za organizaciju provedbe izobrazbe
obavlja upravne i druge stručne poslove koji se odnose na organizaciju provedbe
izobrazbe u Centru; provedbu općih programa izobrazbe putem raznih oblika
izobrazbe (stručni seminari, tečajevi, radionice i sl.);
informiranje svih državnih tijela o raspoloživim programima izobrazbe kao i
uvjetima za njihovo pohađanje; suradnju i koordinaciju aktiv­nosti izobrazbe s domaćim i inozemnim institucijama i
tijelima koja provode izobrazbu državnih službenika i namještenika, kao i
službenika i namještenika u tijelima područne (regionalne) i lokalne samouprave
i pravnim osobama s javnim ovlastima; vođenje baze podataka o svim programima
izobrazbe koje provodi ili organizira Centar (čiji su sastavni dio i podaci o
predavačima i polaznicima); kontrolu troškova izobrazbe i osiguravanje da se
ona izvodi unutar raspoloživih financijskih sredstava; osnivanje, opremanje i
vođenje stručne knjižnice s nastavnim materijalima i publikacijama; izdavanje
stručnih publikacija vezanih uz izobrazbu te obavlja i druge poslove koji se
odnose na organizaciju provedbe izobrazbe.«

Članak 14.

U podnaslovu iznad članka 11. redni broj »8.«
zamjenjuje se rednim brojem »9.«.

Članak 15.

Podnaslov iznad članka 12. i članak 12.
mijenjaju se i glase:

***»10. Odjel za politički
sustav***

Članak 12.

Odjel za politički sustav obavlja upravne i
stručne poslove koji se odnose na sustav i ustrojstvo lokalne i područne
(regionalne) samouprave u Republici Hrvatskoj, teritorijalno ustrojstvo i organizacijski
ustroj lokalnih i područnih (regionalnih) jedinica, provedbu referenduma i
drugih oblika osobnog izjašnjavanja građana, ostvarivanje prava pripadnika
nacionalnih manjina na zastupljenost u predstavničkim tijelima lokalnih i
područnih (regionalnih) jedinica te decentralizaciju poslova, prati stanje i
predlaže mjere za unapređenje ustrojstva lokalne i područne (regionalne)
samouprave i izbornog sustava te područnog ustrojstva Republike Hrvatske, obav­lja poslove vezane za izradu
nacrta prijedloga zakona, provedbenih propisa i drugih akata iz područja
političkog i izbornog sustava, analizira i daje prijedloge za usklađenje tih
propisa sa standardima i pravom Europske unije te daje stručna mišljenja o
provedbi propisa iz područja političkog i izbornog sustava.«

Članak 16.

U podnaslovu iznad članka 13. redni broj »10.«
zamjenjuje se rednim brojem »11.«.

Članak 17.

Podnaslov iznad članka 14. mijenja se i glasi:

»12.
Odjel upravne inspekcije«.

Članak 18.

U članku 14. riječ: »sektor« zamjenjuje se riječju:
»odjel« u odgovarajućem padežu, a riječ: »odjel« zamjenjuje se riječju:
»odsjek«.

Članak 19.

U podnaslovu iznad članka 15. i u članku 15.
riječ: »Odjel« zamjenjuje se riječju: »Odsjek«.

Članak 20.

U podnaslovu iznad članka 16. i u članku 16. riječ:
»Odjel«zamjenjuje se riječju: »Odsjek«.

Članak 21.

Iza članka 16. dodaje se novi podnaslov i novi
članak 16a. koji glase:

***»13. Odjel za unutarnju
reviziju***

Članak 16a.

Odjel za unutarnju reviziju neovisno i objektivno
obavlja poslove unutarnje revizije Središnjega državnog ureda za upravu i ureda
državne uprave u županijama, upozorava na nepravilnosti i neusklađenosti sa
zakonskim i drugim propisima kojima je utvrđeno poslovanje i predlaže mjere za
njihovo otklanjanje i mjere za unapređenje poslovanja.

Odjel ima savjetodavnu ulogu i daje objektivna
stručna mišljenja u cilju poboljšanja poslovanja Ureda i ureda državne uprave,
provjerava primjenu zakona i drugih propisa u obavljanju poslova Ureda i ureda
državne uprave, provodi pojedinačne unutarnje revizije i ukazuje na uočene
nepravilnosti u odnosu na pregledane aktiv­nosti te
daje preporuke državnom tajniku u svrhu postizanja veće učinkovitosti i
djelotvornosti rada Ureda i ureda državne uprave, izrađuje strateške i
operativne planove revizije, izrađuje izvješća o obavljenoj unutarnjoj reviziji
koja podnosi državnom tajniku, izrađuje periodična i godišnja izvješća o radu
Ureda i ureda državne uprave s preporukama za poboljšanje poslovanja, surađuje
sa Središnjom harmonizacijskom jedinicom Ministarstva financija, obavlja i
druge poslove koji su mu stavljeni u nadležnost posebnim zakonom i drugim
propisima«.

Članak 22.

U članku 17. dodaje se stavak 8. koji glasi:

»Radom Kabineta državnog tajnika upravlja tajnik
kabineta«.

Članak 23.

U tabelarnom prikazu okvirnog broja državnih
službenika i namještenika, koji je sastavni dio ove Uredbe, a koji se ne
objavljuje u »Narodnim novinama«, mijenja se okvirni broj državnih službenika i
namještenika potrebnih za obavljanje poslova iz djelokruga Središnjega državnog
ureda za upravu.

Novi okvirni broj potrebnih državnih službenika
i namještenika daje se u tablici iz stavka 1. ovog članka.

Članak 24.

Državni tajnik Središnjeg državnog ureda za
upravu uskladit će Pravilnik o unutarnjem redu Središnjeg državnog ureda za
upravu s odredbama ove Uredbe, u roku od 30 dana od dana njezina stupanja na
snagu.

Članak 25.

Ova Uredba stupa na snagu danom objave u
»Narodnim novinama«.

Klasa: 023-03/05-01/07

Urbroj: 5030106-05-3

Zagreb, 1. prosinca 2005.

Predsjednik

**dr****. sc. Ivo Sanader**,
v. r.

Uredba, NN 144/2005-2719